Mette Hjermind Dencker (DF), 2022-02-22:
Tak for det.
Jeg var på Læsø her i vinterferien, og der talte jeg med nogle fiskere.
Det er jo helt fair, at der er kvoter for fisk, men man kan ikke lave kvoter for kvinder, i hvert fald ikke uden at diskriminere mænd.
Når man laver kvoter for kvinder, er det jo klart, at det er på bekostning af nogen; så er der jo nogle andre, der må træde tilbage i stedet for.
Det er synd for mig, fordi jeg er kvinde.
Jeg har ikke de samme muligheder som andre, fordi jeg er kvinde.
Nej da – rank ryggen og kæmp!
Altså, det er det her med, at kvinder faktisk er kvinder værst i forhold til at gøre sig selv til ofre.
Kvinder er dem, der er allerallerværst i forhold til at synes, at det er synd for dem selv og synd for hinanden, i stedet for at kæmpe.
I stedet for at kæmpe siger man: Jeg har ikke de samme vilkår, fordi jeg er kvinde – helt ærligt, hvis du tror det, så er det din attitude, der er noget galt med; det er ikke dit køn.
Hvorfor skal virksomhederne ikke selv kunne vælge, hvad der er bedst?
I Dansk Folkeparti har vi stor tillid til, at enhver virksomhed selv ved, hvad der er bedst for den virksomhed.
Enhver virksomhed ved selv, hvad der er bedst for dens ledelse, hvem der er de mest kompetente til at sidde i ledelsen.
De kvinder, som er kompetente, dygtige og passionerede, behøver slet ikke kvindekvoter.
De skal nok finde deres vej til bestyrelserne alligevel.
Vi har i Dansk Folkeparti også svært ved at forstå regeringens pludselige kovending i den her sag, altså hvorfor regeringen ikke bare selv har foreslået det, men skal have storebror EU til at gøre det for dem.
Og så er det, at jeg undrer mig over noget, der er blevet sagt flere gange her.
Er det et kvalitetsstempel, at der er lande, der har flere kvinder i bestyrelserne?
Er det et kvalitetsstempel i sig selv?
Hvad er det for et parameter at måle på?
Tænk, hvis vi i stedet for målte på, hvilke virksomheder der klarer sig bedst, hvilke virksomheder der klarer sig bedst på børsen, eller hvilke virksomheder der vækster hurtigst.
Hvem er de dygtigste?
Hvem er dem, der tjener flest penge på børsen?
Der vil jeg rigtig gerne studere, hvem det er, der sidder i bestyrelsen, ikke hvilke køn de har, men hvilke mennesker det er.
Hvad er det for nogle mennesker, der sidder i bestyrelserne i de virksomheder, der vækster hurtigst?
Det vil jeg gerne lære noget af.
Det vil jeg gerne vide noget om, for vi skal se hinanden som mennesker – ikke ud fra, hvilke køn vi har, men ud fra, hvilke mennesker vi er, og ud fra, hvad det er, vi kan.
Det synes jeg er meget mere interessant end at lave sådan nogle primitive målinger på køn, altså parametre ud fra køn, hvor man siger, at det er en succes, hvis man har flere kvinder.
Når jeg ser ud i Folketingssalen, ser jeg en masse skønne kvinder, der er her, og som er blevet valgt til Folketinget, ikke fordi de er kvinder, men fordi de er rigtig dygtige, og fordi de er gode til at sælge deres budskaber.
Det er dygtige og passionerede kvinder, som sidder her, ikke på grund af kvoter, men fordi de er dygtige, og jeg er selv en af dem, og det er jeg hamrende stolt af, men jeg ville ikke være hamrende stolt, hvis jeg sad her, fordi der var en kvote.
Jeg ville ikke være stolt, hvis jeg sad på en bestyrelsespost, fordi der var en kvote.
Og jeg ville da have det så dårligt med mig selv, hvis der var en mand, der var meget dygtigere end mig, som skulle vige pladsen for mig, fordi der var kvindekvoter.
Det ville jeg synes var rigtig, rigtig ærgerligt.
Så i Dansk Folkeparti kan vi ikke støtte forslaget.